Diari Oficial de la Generalitat Valenciana


Sumari del DOGV 8180, del 29-11-2017 (2017/10913)

RESOLUCIÓ de 8 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 136/13-AIA Castelló de la Plana.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8180

Data del DOGV
:   29-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10599


Data del document
:   08-11-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 8 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 136/13-AIA Castelló de la Plana. [2017/10522]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, que estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 136/13-AIA Castelló de la Plana.  
  
«Declaració d'impacte ambiental  
Expedient: 136/7640-AZK.  
Títol: Projecte oficial d'execució de la línia elèctrica a 220 kV, doble circuit, E/S en ST el Serrallo, de la línia elèctrica ST la Plana-ST l'Enginy (província de Castelló).  
Promotor: Red Eléctrica de España, SAU (ATLINE/2012/109/12).  
Autoritat substantiva: Conselleria d'Economia, Indústria, Turisme i Ocupació, Direcció General d'Energia.  
Localització: Terme municipal de Castelló de la Plana (Castelló).  
  
  
Descripció del projecte  
El subministrament elèctric del municipi de Castelló de la Plana es realitza des de les subestacions ST Castelló-l'Enginy, ST La Plana i ST Benadressa. La zona del Grau i la zona portuària del municipi s'alimenten exclusivament des de la subestació ST Castelló-l'Enginy. Aquesta subestació es va construir en 1968 en la zona industrial pròxima al port de Castelló i resulta a hores d'ara inviable la seua ampliació, si no és mitjançant una reforma completa. En la zona han sorgit peticions de nous subministraments en la zona de 242 MW de potència contractada, que suposen 88 MW addicionals en subestació. Per a cobrir la demanda, en particular per a subministrar 50 MW addicionals a la refineria BP Oil, connectada fins a aqueix moment a la xarxa de 66 kV de la ST Castelló-l'Enginy, es va posar en servei del 2 d'abril de 2009 la ST El Serrallo, amb un transformador 132/66 kV i 60 MVA, alimentada amb una línia de 132 kV des de L/la Plana-CT Castelló-l'Enginy. La ST el Serrallo es va sotmetre a avaluació d'impacte ambiental, i així va obtenir la declaració d'impacte ambiental per la Resolució de la Direcció General de Gestió del Medi Natural de 3 de juny de 2008. D'acord amb el projecte original, la ST inicialment funcionaria amb relació 132/66, però en fases posteriors la relació serà de 220/66 kV. Posteriorment, es va projectar l'ampliació de la ST el Serrallo per a substituir la transformació 132/66 kV per transformació 220/66/20 kV, qüestió que va ser objecte d'una resolució complementària de la Direcció General de Gestió del Medi Natural de data 2 de desembre de 2010. Amb aquest canvi es pretenia el reforç de l'alimentació a la STC BP Oil i a les STR Torreblanca, STR Borriana, STR Vall d'Uixó, STC UBE-Chemical, STC Real Cerámica i STR Moncofa, i també la connexió amb l'evacuació de la central tèrmica de Castelló.  
Per a connexió de la ST el Serrallo amb la xarxa de transport, està prevista en la planificació sectorial 2008-2016 (aprovada el 30.05.2008) i les seues actualitzacions (Ordre ITC/2906/2010, de 8 de novembre) la línia elèctrica en 220 kV de doble entrada/eixida des de la línia ST la Plana-ST Castelló-l'Enginy i ST Castelló-l'Enginy Benadressa. La línia en projecte tindrà una longitud de 2.522,92 m, dels quals 685,22 m es projecten en aeri i 1.837,7 m en subterrani.  
El recorregut aeri s'inicia en el suport AP6bis-1 i finalitza en l'AP4. Discorre per camps de cultiu de cítrics. El suport AP6bis-1 s'instal·larà davall la línia existent entre les subestacions de la Plana i l'Enginy, entre els suports AP6 i AP7, per la qual cosa després de la seua instal·lació es procedirà al tensat d'aquest tram i reposició de la fibra òptica. Consta de 4 suports metàl·lics constituïts per perfils angulars de costats iguals organitzats en gelosia doble, amb creus en hexàgon amb un circuit per cada costat. La fonamentació dels suports es realitza mitjançant quatre massissos independents, un per cada petge. Té doble circuit dúplex, amb conductor d'alumini-acer tipus LA-455 (Condor-AW) i potència màxima per circuit de 894 MVA. La línia porta dos cables de terra d'acer, l'un amb fibra òptica incorporada del tipus OPGW-25. L'aïllament està dissenyat amb cadenes de compòsit.  
El tram subterrani s'inicia en l'AP4, de transició aeri-subterrani, i finalitza en la cel·la GIS corresponent de la ST el Serrallo. S'inicia al costa de la CS-22 i discorre junt amb el camí i la séquia de Vinamargo, coincident amb la canalització del barranc de Fraga. És de doble circuit, amb 460 MVA de potència màxima per circuit, amb cable tipus XLPE Cu 2.000 mm². Els circuits es disposen en tubs, disposats a portell i embeguts en un prisma de formigó (canalització entubada de 2 m d'ample per 1,6 m de profunditat). Creua davall les carreteres CS-22 i N-225, per la qual cosa s'emprarà perforació dirigida per a la seua execució.  
  
L'obra civil s'ha d'iniciar una vegada s'hagen obtingut els permisos i drets de servitud. Es procedirà a l'obertura i millora d'accessos, obertura de buits per a fonamentacions, formigonat, muntatge i hissat de suports i estés de cables en el tram aeri i obertura de rasa, col·locació de capa de formigó de neteja, col·locació de tubs, formigonat fins a la cota adequada i reposició del paviment o ferm. Finalment es retiraran terres i materials i restauració de la zona.  
  
  
Tramitació administrativa  
Com a antecedent al present expedient, es va tramitar consulta ambiental a fi de determinar l'abast i l'amplitud de l'EsIA del projecte (expedient 351/3583-QLL). Es va emetre un informe per aquest òrgan ambiental amb data 14 d'octubre de 2011, les observacions del qual s'han tingut en compte en l'elaboració de l'EsIA.  
Amb data 11 de desembre de 2013, va tindre entrada ofici del Servei Territorial d'Energia de Castelló, pel qual es dóna trasllat de l'expedient relatiu al projecte d'execució de la línia elèctrica aèria a 220 kV, de E/S en la subestació T-el Serrallo des de la línia elèctrica L/la Plana-l'Enginy, en el terme municipal de Castelló de la Plana (Castelló). En aquest es comunica la finalització del tràmit d'informació pública (anuncis en el DOGV de 16 d'abril de 2013, en el BOP de 13 d'agost de 2013 i en el periòdic Mediterráneo de 19 d'abril de 2013 i tauler d'anuncis municipal de 05.04.2013) i consultes (s'especifiquen els organismes consultats). La documentació rebuda inclou:  
  
- Estudi d'impacte ambiental (d'ara en avant, EsIA) i document de síntesi.  
- Projecte oficial d'execució de la línia d'energia elèctrica a 220 kV doble circuit, E/S ST el Serrallo de L/ ST la Plana-ST l'Enginy (província de Castelló).  
- Estudi d'integració paisatgística.  
- Còpia dels informes rebuts de caràcter ambiental, i també les contestacions del promotor a aquests. No s'han rebut al·legacions.  
  
Entre els informes demanats s'inclouen:  
- Informe municipal de Castelló de la Plana, de 23 d'abril de 2013, de caràcter favorable.  
- Informe de 8 de febrer de 2013, del Servei de Vida Silvestre. Assenyala que no és procedent informar en matèria de Xarxa Natura 2000, per tal com el projecte està fora de l'àmbit territorial del Decret 60/2012, de 5 d'abril; que el projecte no es localitza en l'àmbit de microreserves de flora, reserves de fauna, hàbitats protegits, inclosos en l'annex IV del Decret 70/2009, ni en plans de recuperació específics; tampoc s'identifiquen registres en el banc de dades de biodiversitat.  
- Informe favorable en matèria de paisatge, del Servei d'Infraestructura Verda i Paisatge, de data 18 de juny de 2013.  
- Informe de l'Àrea de Patrimoni Cultural de data 24 de juny de 2013, assenyalant que s'ha informat anteriorment del procediment per a obtindre autorització per a prospecció arqueològica, pas previ per a l'informe del projecte. Autorització de prospecció de patrimoni cultural de data 23 de setembre de 2013.  
- Informe de la Unitat de Sanitat Ambiental, de 7 de març de 2013, indicant que no hi ha consideracions a realitzar sobre la documentació ambiental.  
- Informe del Servei Territorial de medi ambient, de 15 de febrer de 2013. En aquest s'exposa que el projecte no ha de tindre incidències directes ni afectacions ambientals significatives sobre terreny forestal, vies pecuàries i espais naturals protegits, i es proposen una sèrie de mesures correctores d'àmbit general.  
- Autorització de la Confederació Hidrogràfica del Xúquer, de 12 d'abril de 2013, per a la instal·lació de la línia elèctrica en la zona de policia del barranc de Fraga.  
  
Afeccions legals  
El traçat de la línia està condicionat per les distàncies de seguretat establides en la reglamentació tècnica respecte a les carreteres, a altres línies elèctriques i a habitatges, entre altres.  
En els encreuaments amb llits, es pot aplicar allò que s'ha establit per a les zones de servitud i policia pel Reglament de domini públic hidràulic, aprovat pel Reial decret 849/1986, d'11 d'abril.  
El Reial decret 9/2005, de 14 de gener, en el seu annex I enumera les activitats potencialment contaminants del sòl, entre les que es troba la producció i distribució d'energia elèctrica (CNAE-93 Rev1 40,1).  
  
La gestió dels residus generats s'ha d'ajustar al que estableix la legislació estatal i autonòmica reguladora de la matèria. En particular, els residus de construcció s'han de gestionar d'acord amb el Reial decret 105/2008, d'1 de febrer, i el Decret 200/2004, d'1 d'octubre.  
  
Tot això, sense perjudici de les autoritzacions que calga obtindre d'altres organismes, de conformitat amb la normativa sectorial que hi siga aplicable.  
  
Consideracions ambientals  
El projecte es desenvolupa en el municipi de Castelló de la Plana, encara que s'ha pres com a àrea d'estudi un àmbit més ampli, que comprén també Almassora i Vila-real. Es tracta d'una zona amb relleu pràcticament pla i escàs pendent. El llit més rellevant és el riu de Millars, situat al sud d'aquest àmbit. La seua desembocadura gaudeix de diversos graus de protecció: zona humida, LIC, ZEPA i paisatge protegit. El riu Sec o Anna, discorre al nord d'aquell. La zona està travessada per multitud de séquies, vist el seu caràcter agrícola. En particular, la séquia de Vinamargo ha servit de base per a la canalització del barranc de Fraga. El cultiu predominant hi són els cítrics. Així mateix, la zona es caracteritza per l'ocupació urbana, tant de residencial, amb el nucli urbà de Castelló de la Plana i el del Grau de Castelló, en la costa, com d'industrial, amb nombrosos polígons industrials (destaca la presència d'una refineria i una central tèrmica en el polígon industrial del Serrallo). Hi ha una àmplia xarxa d'infraestructures que travessen i connecten la zona com la CS-22, N-225, ronda est de Castelló, N-340, vials interurbans, ferrocarril i multitud de línies elèctriques. La vegetació natural ha sigut desplaçada per l'ús agrícola, i existeix només espècies de cultiu i herbàcies, excepte en certs trams dels llits esmentats i en la costa. Igualment, la fauna és de caràcter generalista i antropòfila. Respecte al patrimoni cultural, s'han identificat nombrosos elements en l'àmbit d'estudi, en especial vies romanes i assentaments.  
  
L'inici de la línia s'ha proposat en el tram entre els suports AP6 i AP7 de la línia L/la Plana-l'Enginy, donada la seua bona accessibilitat. S'han analitzat alternatives de traçat, prolongant o acurtant el tram subterrani, que en tot cas es requereix per a l'accés al polígon industrial del Serrallo, vist el seu caràcter urbà. Finalment, el traçat de la línia elèctrica es concreta en l'entorn del camí de Vinamargo. El tram aeri sobrevola camps de cítrics i el tram subterrani discorre al costat l'esmentat camí, sota vials existents (en el polígon industrial) o prevists (en sòl urbanitzable). L'àmbit del projecte té un relleu suau, no està afectat per risc d'inundació, el risc d'erosió actual és molt baix i la vulnerabilitat d'aqüífers, mitjana. El traçat no afecta sòl forestal, no creua vies pecuàries, no està dins de l'àmbit de cap espai natural protegit i no consten hàbitats d'interés que puguen veure's afectats. Se situa a quasi 5 km del riu de Millars. El barranc de Fraga, com que està canalitzat, no alberga vegetació natural o fauna d'interés i no és previsible la seua afectació pel projecte. El tram subterrani discorre dins de la zona de policia, per la qual cosa s'ha obtingut autorització de la Confederació Hidrogràfica del Xúquer. No es preveu afectació a la xarxa de drenatge.  
  
S'hi aporta un estudi d'integració paisatgística en què s'analitza, d'acord amb la normativa vigent, l'afectació generada per la instal·lació. S'analitza la pèrdua de qualitat produïda per l'obertura d'accessos, per l'excavació i fonamentació i per desbrossament, poda o tala selectiva de la vegetació. Donada la baixa fragilitat i qualitat de les unitats de paisatge afectades pel projecte, es considera compatible l'actuació. Una volta analitzada l'accessibilitat visual de la línia aèria, considerant la vegetació, les edificacions i infraestructures existents, resulta una intrusió visual baixa. L'actuació ha obtingut l'informe favorable de l'òrgan competent en matèria de paisatge.  
Durant les obres serà necessària l'ocupació temporal de sòl per a accessos, arreplega de material i muntatge de suports. Respecte dels accessos, s'aprofita l'àmplia xarxa de camins agrícoles que travessa la zona. S'ha realitzat un estudi d'accessos per al tram aeri. Es preveu millorar uns 500 m de camins existents. Des dels camins fins a la base dels suports s'accedeix a través dels camps de cultiu, i s'estima en 180 m l'afectació. El tram subterrani, que discorre al costat del camí de Vinamargo, resulta totalment accessible. S'habiliten zones de campes de treball al costat dels suports per al muntatge, d'uns 4.500 m² de superfície total. Es requereix espai a un costat i a l'altre de la rasa per a la circulació de maquinària i muntatge de la línia en subterrani, de 3 m a cada costat.  
Es calcula en uns 170 m³ el volum de moviment de terres associat a les fonamentacions dels suports i 5.800 m³ el volum associat a la rasa. Es procedirà a la correcta gestió dels residus i sobrants de les obres, per a evitar contaminació del sòl o de les aigües. S'incorpora al projecte un estudi de gestió de residus, elaborat d'acord amb el que disposa el Reial decret 105/2008, d'1 de febrer, pel qual es regula la producció i gestió dels residus de construcció i demolició.  
  
Donat el caràcter agrícola de la zona, les molèsties associades a les obres (sorolls, pols, trasbals de maquinària i equips) no afecten la població. Només s'afecta la vegetació, de caràcter antròpic (cultius), en les zones on se situen els suports i l'accés a aquests, i no es preveu afectació a vegetació natural d'interés. Tampoc es preveu afectació sobre fauna d'interés. No es preveu afectació al patrimoni cultural. S'ha obtingut autorització de prospecció de data 23 de setembre de 2013, per la qual cosa en tot cas es tindrà en compte durant les obres el resultat d'aquesta i allò que s'ha indicat per l'òrgan competent. Es proposen altres mesures preventives i correctores en la fase d'obres com: el replantejament dels suports, accessos i campes de treball; senyalització de les zones d'obra; limitar l'afectació al terreny estrictament necessari; vigilar que no se afecta el barranc de Fraga; garantir el drenatge natural del terreny; realitzar les tasques de manteniment de vehicles i maquinària en taller per a evitar abocaments accidentals; reg per a evitar l'alçament de pols. Finalitzades les obres, s'ha de dur a terme la restauració de les zones afectades per a permetre l'ús normal del terreny.  
  
Durant la fase d'explotació, l'existència de la línia comportarà l'ocupació física del sòl pels suports i rases i la imposició de servituds que limiten els usos del terreny. En el tram aeri la servitud és compatible amb l'ús agrícola actual (excepte la construcció davall la línia) per la qual cosa és possible el cultiu dels terrenys davall la línia i no resulta necessària l'eliminació de vegetació, pel seu baix port. El tram subterrani, sota vials existents i prevists en el planejament i al costat del camí, no suposa alteracions significatives d'ús. El grup animal que pot veure's afectat pel projecte en major grau és el de les aus, per electrocució o col·lisió. En línies com la que s'avalua el risc d'electrocució és nul, ja que les distàncies entre dos cables o entre cables i pal són prou àmplies perquè no siga possible el contacte simultani. Pel fet que es tracta d'un àmbit antropitzat, amb presència d'aus amb risc de col·lisió poc probable, l'impacte es considera compatible.  
  
El pas del corrent implica una sèrie d'efectes d'escassa magnitud i poc significatius: l'emissió d'un so davall i de xicoteta intensitat, només apreciable als voltants de la línia aèria i de major intensitat en condicions de boira o pluja; generació d'una quantitat insignificant d'ozó a causa de l'efecte corona que ionitza l'aire; generació de camps electromagnètics, inferiors als valors establits en la Recomanació del Consell de Ministres de Sanitat de la Unió Europea, de 12 de juliol (1999/519/CE), fixats en 5 kV/m per al camp elèctric i 100 µT per al camp magnètic. En el tram subterrani, el camp elèctric queda apantallat pel terreny i el magnètic té valors de 16 a 25 µT a 1,6 m en la vertical de l'eix i decreix ràpidament amb la distància. Per al tram aeri, s'estima (basant-se en mesuraments a línies anàlogues) en el punt més pròxim valors d'entre 1 i 3 kV/m'i entre 1 a 6 µT de camp magnètic.  
  
El desenvolupament del projecte millorarà la qualitat del servei en la zona, en reforçar la connexió amb la xarxa de transport.  
El Pla de Vigilància Ambiental (PVA) planteja com a objectius bàsics:  
- Comprovar que els impactes generats no superen les magnituds previstes en l'EsIA i reduir-les en la mesura que siga possible.  
- Comprovar que es respecten les mesures desenvolupades en la DIA.  
- Comprovar el compliment de les mesures protectores propostes en l'EsIA.  
- Comprovar i verificar que les mesures correctores propostes són realment eficaços i redueixen la magnitud dels impactes detectats o si són inadequades. Si les mesures proposades no són eficaces, cal dissenyar-ne d'altres.  
- Identificar impactes no prevists.  
- Proporcionar informació d'aspectes ambientals poc coneguts.  
Aquests aspectes es controlen mitjançant processos de seguiment i control:  
- Durant les obres: control de l'obra, de la senyalització, vigilància arqueològica, realització d'informes periòdics de seguiment i revisió completa de les obres, una vegada finalitzades, per a comprovar la correcta neteja i restauració.  
- En la fase de funcionament: control de com els impactes han sigut minimitzats i eliminats i que no han aparegut impactes no prevists.  
  
  
Consideracions jurídiques  
El projecte de línia elèctrica s'ha sotmés al procediment d'avaluació d'impacte ambiental d'acord amb l'epígraf 2.g de l'annex I del Decret 162/1990, de 15 d'octubre, pel qual s'aprova el Reglament de la Llei 2/1989, de 3 de març, d'impacte ambiental i modificat pel Decret 32/2006, de 10 de març.  
L'expedient ha observat els tràmits prevists en el Decret 162/1990, de 15 d'octubre, del Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que se li apliquen.  
L'article cinqué de la Llei 2/1989, de 3 de març, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique aquesta llei.  
L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent  
  
Declaració d'impacte ambiental  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte d'execució de la línia elèctrica a 220 kV, entrada-eixida en la ST el Serrallo de la L/la Plana-l'Enginy, promogut per Red Eléctrica de España, SAU, el traçat del qual discorre pel terme municipal de Castelló de la Plana (Castelló), sempre que aquest es desenvolupe amb les previsions del projecte, el estudi d'impacte ambiental i la resta de documentació que hi ha en l'expedient i s'adopten les mesures indicades en l'apartat segon.  
  
Segon  
Establir les següents condicions complementàries a les mesures adoptades en el projecte:  
1. Caldrà ajustar-se a les condicions que establisca, si és el cas, la Direcció General de Patrimoni Cultural. En cas de produir-se qualsevol troballa d'índole arqueològica o paleontològica cal que es comunique immediatament a l'Administració competent.  
2. S'ha d'evitar afectar amb les obres les infraestructures de reg. S'ha d'evitar qualsevol abocament o afectació al barranc de Fraga.  
3. S'han de gestionar correctament els residus generats, i queda prohibida la crema de restes vegetals. S'han de restaurar a les seues condicions inicials les àrees que s'hagen vist alterades per les obres.  
4. Les accions incloses en el programa de vigilància ambiental han de documentar-se, als efectes d'acreditar l'adopció i l'execució de les mesures preventives i correctores propostes i la comprovació de la seua eficàcia.  
5. Qualsevol modificació o ampliació del projecte presentat ha de ser comunicada a l'òrgan ambiental que establirà, si és procedent, l'aplicació de noves mesures correctores.  
  
Tercer  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici que puguen utilitzar-se els mitjans que en defensa dels seus drets s'estimen pertinents.  
  
Quart  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
València, 21 de març de 2014.- El director general d'Avaluació Ambiental i Territorial: Juan Giner Corell.»  
  
València, 8 de novembre de 2017.- El director general de Medi Natural i d'Avaluació Ambiental: Antoni Marzo i Pastor.